khistorydata/jeongjo-sjw-relations huggingface dataset:
정조 21년
丁巳十二月十九日辰時上御春溏臺抄啓文臣親試課試課講宣傳官試射都計劃入侍時行都承旨李晩秀行左承旨沈晉賢行右承旨洪仁浩左副承旨金啓洛同副承旨李溏記事官柳遠鳴金熙洛記注官金良倜記事官承膺祚檢校待敎李存秀試官壯勇大將金持默一提學鄭民始原任直提學金載瓚摠戎使趙心泰原任直提學鄭大容禁衛大將徐有大原任直閣南公轍金祖淳檢校待敎沈象奎以次侍立訖上具平戎服乘轎出萬八門由保定門明光門靑陽門詣春塘臺下轎陞座上曰抄啓文臣及試官行禮上曰抄啓文臣進前上曰承旨換房上曰注薦薦主誰也晩秀曰鄭文始李垿柳遠鳴矣上曰西北嶺南別武士試射試講上曰親試課試懸題題出四韻律詩命書傳敎曰翰圈追當爲之而左右史姑不備員前奉敎吳泰曾前檢閱金履永別兼春秋令該曹口傳啓下待下批牌招入直又命抄啓文臣進前曰每年都計劃日必辦飮食與爾等供一日之遊甚盛事也今年則兩南雖未盡失稔有尤甚邑設賑處民情極可念玆以略略供辦爾等知此意可也仍命書榻敎曰抄啓文臣親試課試都計劃居首陞六人令該曹口傳付軍職又命書榻敎曰注書金熙洛課試都計劃陞六之代待薦狀令該曹口傳差出待下批牌招入直少頃上還內諸臣以次退出
정조 21년
行都承旨李晩秀坐行左承旨沈晉賢坐行右承旨洪仁浩坐直左副承旨李肇源未肅拜右副承旨金啓洛坐直同副承旨魚用謙坐注書曺錫中仕洪奭周仕直事變假注書尹致任仕
정조 21년
藥房提調趙宗鉉副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道殿座時同爲入侍
정조 21년
洪仁浩啓曰大司憲李城輔在外執義尹羽烈掌令申大龜韓致應持平李基慶尹涵牌不進監察茶時之意敢啓傳曰知道
정조 21년
李晩秀啓曰戶曹參判權裕除拜後過三日不爲出肅事甚未安依定式推考警責仍卽牌招察任何如傳曰允
정조 21년
傳于李晩秀曰皇朝人子孫忠臣子孫軍功人淸白吏子孫西北人依例收用事分付銓曹
정조 21년
傳于李晩秀曰今日大政也又今日進春秋書日也尊周之思益切寤歎而皇朝人子孫忠臣子孫首命收錄則凜乎忠烈豈有過於義州義士乎如崔孝一張厚健諸家曾已錄後惟車禮亮家迄未遑焉向於文官車信用檢擬也不知來歷而越點矣追聞甚嗟惜其家後孫有幾人所業何事令廟堂關問草記
정조 21년
傳于李晩秀曰今日政除拜守令邊將初仕皆令明日肅拜後留待
정조 21년
傳于李晩秀曰抄啓文臣中時帶騎郞人改差以佐郞一人單付正郞後抄啓居首陞六人金熙洛金履載單付左郞事分付
정조 21년
兵曹口傳政事副司果李勉昇金處巖以上單付
정조 21년
傳于李晩秀曰三南守令今日政差代者使之今日謝恩仍令歷辭大臣使之明日辭朝
정조 21년
都政吏批判書沈煥之進參判李敬一進參議蔡弘遠進行都承旨李晩秀進以李彭老爲氷庫別提沈廷秀爲活人別提金宗善爲掌樂主簿權中執爲濟用主簿徐弘輔爲茂朱府使朴始榮爲潭陽府使李性重爲尼城縣監徐有昌爲石城縣監李爲彬爲尙衣直長李奎南爲軍資直長吳文常爲鐵原府使李元植爲長津府使韓光植爲慶源府使
정조 21년
傳于李晩秀曰長津以新設之地當各別擇差而稍久則必泛忽宣川望特爲書下該府使李元植仍用防禦使履歷事分付
정조 21년
以朴知源爲綾州牧使李玄謙爲尙瑞直長金宗濩爲繕工奉事辛景愈爲司饔奉事尹光顔爲驪州牧使閔師宣爲寧海府使慶源府使韓光植今加通政加資事承傳
정조 21년
傳于李晩秀曰南原前府使朴知源徑遞可惜雖未肅謝仍用牧使履歷仍任前職該牧之代更爲差出事分付
정조 21년
南原府使朴知源仍任事承傳以李厚延爲尙瑞副直長尹光濩爲綾州牧使李光益爲宣川府使趙岐爲穩城府使同敦寧曺允亨今加資憲仁川府使黃運祚今加通政加資事承傳以金相任爲宗廟副奉事尹夔欽爲利仁察訪李奎延爲安奇察訪安枰爲長水察訪鄭爲碧沙察訪典籍單金鳳擧趙夢璟以上四館去官李義彬爲碧潼郡守沈擇之爲祥原郡守鄭惟轍爲雲山郡守權璹爲三水府使李東煥爲旌義縣監洪夏五爲翼陵令康國愼爲居山察訪南陽履爲社稷令金履顯爲掌樂僉正
정조 21년
傳于李晩秀曰旌義縣監李東煥仍任前職其代擇差
정조 21년
以固城縣令望筒傳于李晩秀曰此時此邑不可作窠固城縣令限麥秋仍任
정조 21년
以龍仁縣令望筒傳于李晩秀曰此時嶺南守令豈可遷轉乎更爲擬入
정조 21년
以韓錫仁爲英陵令林弘遠爲龍仁縣令朴光迪爲宣川府使李寅采爲興陽縣監任希彦爲德陵直長珍島郡守洪述祖限麥秋仍任事承傳洪三弼爲大靜縣監
정조 21년
傳于李晩秀曰今聞興陽卽是尤甚邑則朝筵固城珍島仍任時何無提奏以致一仍一否乎當該銓堂及當該承旨從重推考李寅采係是疏滯之人欲試之興陽望筒勿施待後政守令窠卽爲調用事分付
정조 21년
以鄭煥恭爲造紙別提金魯應爲活人別提金履裕爲咸興判官柳敬鎭爲典牲直長李昌杰爲顯陵令金光運爲柒谷府使吳毅常爲定州牧使典牲判官尹光濩仍任事承傳
정조 21년
李晩秀以吏曹言啓曰厚陵令姜呈狀內矣身素患痰癖之症當寒添劇供職無望卽爲入啓遞改云其身病旣如是則有難强令察任改差何如傳曰允
정조 21년
以李興運爲內贍奉事朴潤文爲厚陵令柳遠鳴爲典籍李義勝爲兼引儀李義祿爲監察鄭馦爲典籍吳敍常爲童蒙敎官洪秉臣爲谷城縣監
정조 21년
傳于李晩秀曰持平前望單子入之
정조 21년
持平前望單子入之趙萬元落點
정조 21년
傳于李晩秀曰谷城縣監洪秉臣年老他道守令中相換
정조 21년
以李宗燮爲綾州牧使權應範爲典籍洪格爲內資主簿金鋼爲果川縣監
정조 21년
李晩秀啓曰注書被薦人洪奭周尹命烈具得魯今當付職薦狀依例成送吏曹之意敢啓傳曰知道
정조 21년
以韓泳爲軍資正權中執爲漢城主簿吳亨喆爲引儀黃處坤爲氷庫別提洪奭周爲注書李心傳爲左通禮鄭選爲義盈主簿
정조 21년
李晩秀啓曰新除授注書洪奭周卽爲牌招入直何如傳曰允
정조 21년
以執義尹羽烈掌令申大龜韓致應持平李基慶尹涵司諫柳畊獻納玄重祚正言李弘達牌不進罷職傳旨傳曰無端違牌以致兩司之不備不可踏下而止一竝禁推
정조 21년
李晩秀以吏批言啓曰新除授穩城府使趙岐戶奴呈狀內矣上典本生父今年爲七十五歲情理勢難離捨遠赴卽速入啓遞改云親年七十歲以上者勿差三百里外遠邑守令載在法典穩城府使趙岐依例改差何如傳曰允
정조 21년
以金明遇爲龍川府使朴宗龜爲平市令朴宗來爲驪州牧使趙景鎭爲淸風府使金履載爲典籍柳相燁爲穩城府使張至顯爲德川郡守李英發爲明陵別檢高宅謙爲執義鄭景祚爲司諫金宗發姜文會爲掌令朴孝成爲持平任長源爲獻納崔璧爲正言李瑞朝爲京畿都事金宗善爲平市主簿金㙆爲丹陽郡守趙德潤爲司僕正文躍淵爲旌義縣監
정조 21년
傳于李晩秀曰在外及未肅拜呈告玉堂許遞
정조 21년
李晩秀以吏批言啓曰玉堂闕員今當差出而擬望之人乏少外任竝擬何如傳曰允
정조 21년
以孟賢大爲掌樂主簿金熙洛爲典籍李安默爲大同察訪興陽縣監閔亨默仍任事承傳谷城縣監洪秉臣安峽縣監金熙采相換事承傳洪聖淵爲同敦寧崔笠爲監察徐有聞爲副校理李錫夏爲修撰尹行直爲副修撰
정조 21년
傳于李晩秀曰在外玉堂許遞前望單子入之待下批牌招察任
정조 21년
玉堂前望單子人之修撰尹永僖副修撰李晴落點
정조 21년
李晩秀以吏批言啓曰新除授龍川府使金明遇戶奴呈狀內奴矣上典身病猝重萬無赴任之望卽速入啓改差云身病旣如是危重則有難强令赴任龍川府使金明遇依例罷黜何如傳曰允
정조 21년
以沈鑏爲龍川府使金植爲禮賓主簿朴萬榮爲濟用主簿裵贊游爲瓦署別提金圭夏爲龍岡縣令
정조 21년
以咸鏡監司李鼎運啓本安邊府使李太亨殺獄干連罪人屢違定限尙未捉得其罪狀令攸司稟處事判付內啓下義禁府爲旀屢度過限勢難每每曲恕罷職爲良如敎
정조 21년
以金命淵爲獻陵參奉鄭東翼爲英陵參奉李儒聞爲健元陵參奉金允秋爲泰陵參奉金箕敍爲敦寧參奉兵曹正郞單鄭文始陞付事承傳監察崔笠工曹佐郞具興遠相換李得賢爲禮賓參奉文山圭爲義陵參奉金愿爲假引儀柳範休爲恭陵令李壽彬爲監察朴柱遇爲殷山縣監鄭文綏爲禁府都事兵曹佐郞金履載金熙洛以上單付金坪爲軍器僉正柳範休爲安邊府使尹斗鎭爲假監役閔命爀爲正言鄭㵙爲慶源府使朴澈源爲肇慶廟令韓啓翼爲禮賓主簿車信用爲莊陵令權尙熺爲恭陵令校書副正字洪儀泳單付
정조 21년
以尹羽烈申大龜韓致應李基慶尹涵柳畊玄重祚李弘達等囚單子傳于洪仁浩曰放送
정조 21년
兵批判書李祖源參判柳誼參議兪漢寧參知柳師模進同副承旨李溏進啓曰各道中軍虞候今當差出而擬望之人乏少未準朔禁軍將及虞候竝擬何如傳曰兩銓此等啓辭今日皆以入侍之擧條爲之則此啓辭何可捧入乎軍士房擧行自入侍時節節駭然爲先罷職仍令該府拿問處之此啓辭還給以擧條依爲之分付可也
정조 21년
李晩秀啓曰新除授同副承旨李光益時在京畿龍仁地斯速乘馹上來事下諭何如傳曰允
정조 21년
傳于李晩秀曰在外承旨許遞前望單子入之待下批牌招察任
정조 21년
承旨前望單子入之林濟遠落點
정조 21년
李晩秀啓曰新除授行左承旨林濟遠時在忠淸道石城地斯速乘馹上來事下諭何如傳曰允
정조 21년
傳于李晩秀曰在外承旨許遞前望單子入之
정조 21년
兵批以朴廷吉爲同知朴宗柱李甲會具壽漢爲五衛將洪景運爲忠壯將白東運爲慶州營將趙爲全州營將李星會爲白翎僉使王脩爲坡知僉使李基魯爲武兼金錫憲爲昌洲僉使
정조 21년
傳于洪仁浩曰故諭善朴聖源家近甚零替見於五衛將副擬而雖點下旣出武岐之後宜令踐其履歷兵批邊地窠擬入事分付西銓
정조 21년
以徐命鐸爲薪智島萬戶金致爀爲雲寵萬戶金成集爲善積僉使崔聖甲爲仁遮外萬戶朴東維爲蛇梁萬戶李彦晉爲草芝僉使韓尙禧爲美錢僉使智承勳爲天摩僉使李景佐爲西水羅萬戶王漢禎爲平安兵虞候朴宗柱爲訓戎僉使李時菡爲平安中軍尹相重爲淸州營將李仁默爲統虞候張景游爲登山僉使呂文永爲黃海兵虞候宋履成爲文山萬戶林百春爲老江僉使金益烈爲古群山僉使趙崈爲安興僉使鄭致伯爲正方別將鄭興源爲寅火堡萬戶金一成爲幕嶺萬戶李元奭爲蟾津別將李鴻德爲五衛將柳相默爲中樞都事金南亨爲靑水萬戶金鰲福爲赤梁僉使姜大允爲方山萬戶
정조 21년
傳于洪仁浩曰昌洲僉使各道中軍中相換
정조 21년
洪仁浩以兵批言啓曰五衛將李鴻德前任三陟營將時在任所上來間番次苟艱改差何如傳曰允
정조 21년
以黃啓煜爲玉江萬戶邊澤濟爲水口萬戶韓鎭殷爲梨洞萬戶鄭達春爲古豐山萬戶金鎭億爲宣傳官
정조 21년
以全羅兵使申鴻周狀啓營將李潤集身死代卽爲差出下送事傳于洪仁浩曰全州營將之代今政以他道虞候差出赴任當遲滯與慶州營將白東運相換依狀請催促下送
정조 21년
全州營將趙慶州營將白東運相換副護軍李甲會副司果洪致榮以上竝單付以李顯道爲夞怪萬戶延敬洪爲景福將張宅基爲三陟營將崔潤興爲同知鄭忠殷爲僉知護軍柳鼎周羅潤祿副護軍柳協基訓鍊正李石求以上竝單付金宗赫爲慶熙將韓有春爲慶熙將蔡述夏爲忠淸中軍尹致宖爲黃海中軍文山萬戶宋履成蟾津別將李元奭相換副護軍柳文植李夏保以上單付吳俊常爲咸興監牧官李有協金鎭億爲訓鍊主簿韓泳爲都摠經歷金鳴潝爲五衛將林亨馥爲訓鍊主簿申大益爲武兼朴亨源爲守門將趙彦彬爲忠壯將僉知李鴻德單付李敬熙爲宣傳官
정조 21년
傳于洪仁浩曰何時下敎尙不肅拜駭然宣傳官李敬熙改差差代
정조 21년
以李寬福爲武兼柳曮爲宣傳官鄭聖鵠爲五衛將韓泳爲訓鍊副正鄭根爲訓鍊僉正李重晉爲訓鍊主簿姜道諴爲五衛將李惟秀爲宣傳官訓鍊判官李魯昌金德基主簿黃在中朴道明依定式減下
정조 21년
傳于洪仁浩曰在外宣傳官改差
정조 21년
以趙蒙錫爲羽林將沈誾之文兌赫爲訓鍊主簿黃在中爲加設訓鍊判官具縉爲訓鍊副正高厚鎭爲都摠經歷李福祥李守麟爲訓鍊主簿護軍趙鎭寬副護軍尹長烈副司直高宅謙柳雲羽金銑李聖輪李益洙李海淸崔履亨副司果趙得永李垿以上竝單付吳大晉爲武兼韓大洪爲部將沈豐祖柳文儉爲宣傳官權思正爲部將柳聖台張守初爲宣傳官金載澤爲武兼柳思漢爲都摠都事尹之謙爲宣傳官護軍丁遇泰副護軍趙𡹘柳晦源以上竝單付鄭惟寬爲武兼任聖皐爲訓鍊副正洪受寬爲忠翊將副護軍趙白東運尹相重以上單付趙處仁金考健爲部將尹弘鼎崔龍角李漢哲爲守門將金憲柱爲都摠經歷林必榮爲宣傳官宣傳官任聖皐單付韓應儉爲宣傳官崔祥岳爲都摠都事朴明勳爲訓鍊副正守門將李東煥仍任事承傳金爀爲宣傳官沈鏔爲中樞經歷副護軍韓慶麟單付李晳爲永宗僉使具綜爲宣傳官申𡨶爲守門將副司果單許㶏柳遠鳴李德鉉嚴思彦申炅朴東源兪漢宗權思穆鄭亮元崔命燮柳英逵權管秩廟坡朴文永江口具允鼎栗浦鄭道興三千金弘喆乾川姜碩文直洞韓毅得於汀灘李東蕃小吉號里金得麗小坡兒朴漢文雲頭里金載興梁永萬洞康漢鳳廟洞金弘喆以上竝單付李周鳳爲宣傳官韓弘賢爲廣梁僉使金弘喆爲馬梁僉使訓鍊僉正高漢祿單付
정조 21년
傳于洪仁浩曰文兼改差
정조 21년
以李晦柱爲宣傳官金履永爲文兼副護軍李光益韓應儉金爀具綜李達觀李在源洪景運朴瑬鄭東勳以上單付昌洲僉使金錫憲黃海中軍尹致宖相換
정조 21년
兵曹口傳政事以李得江爲訓鍊判官申義權爲宣傳官崔命燮爲訓鍊主簿
정조 21년
以咸鏡監司李鼎運啓本罪人尹象基慶興府到配事判付內啓下義禁府爲旀飭已施放送爲良如敎
정조 21년
洪仁浩以義禁府言啓曰咸鏡監司李鼎運啓本慶興府遠地勿限年定配罪人尹象基到配事判付內飭已施放送事命下矣尹象基放送事分付該道道臣之意敢啓傳曰知道
정조 21년
李晩秀以吏曹言啓曰因右副承旨魚用謙所啓江華府史庫參奉年八十人混稱朝官擧似於應資老人啓本恐不可無一番釐正之道事批旨內令該曹考例指一定式可也事命下矣謹考本曹典例則士夫一命以上中庶曾經東西班正職者年八十歲首竝許加資矣史庫參奉不可與朝官一命之職比而同之今此江華府應資老人啓本中史庫參奉前銜人加資事置之此後則修明法典勿爲擧論之意分付該守臣處何如傳曰允雖曰史庫參奉如是士夫與中庶則似不可一例勿施乎更爲草記
정조 21년
李晩秀以吏批言啓曰新除授慶源府使韓光植戶奴呈狀內奴矣上典今年爲六十九歲法不當冒赴依例入啓改差云臣之矇不覺察有此注擬不勝惶恐而年限已過則有難强令赴任依例改差旣不得赴任而遞則所授加資還收何如傳曰年限旣過法不當强赴改差而亞長久勤加資則不必還收矣
정조 21년
李晩秀以吏曹言啓曰繕工監假監役官李晦祥呈狀內矣身素患痰癖之症當此換節之時一倍添劇萬無起動供仕之望云身病旣如是則不可强令察任今姑改差何如傳曰允
정조 21년
洪仁浩以兵曹言啓曰新除授五衛將洪景運前任忠淸監營中軍時在任所趙𣊟身病猝重時月之內無望供職呈狀乞遞宿衛輪番之任不可久曠竝改差何如傳曰允
정조 21년
洪仁浩以訓鍊都監言啓曰年終放砲習放今月二十五日洗馬臺爲之之意敢啓傳曰知道
정조 21년
洪仁浩以御營廳言啓曰本廳敎鍊官李元奭邊將遷轉代水原府軍器新備修補監董內監加出敎鍊官李鍾泰陞實之意敢啓傳曰知道
정조 21년
行都承旨李晩秀坐行左承旨沈晉賢式暇行右承旨洪仁浩坐左副承旨李肇源坐直右副承旨金啓洛坐直同副承旨魚用謙坐注書曺錫中仕洪奭周仕直事變假注書尹致任仕
정조 21년
傳于李晩秀曰吏兵房承旨與守令邊將初仕人入侍
정조 21년
魚用謙啓曰卽者校理李貞運修撰朴吉源謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 21년
李晩秀啓曰校理李貞運修撰朴吉源牌不進罷職傳旨今方捧入而玉堂上下番俱空事甚未安校理尹悌東卽爲牌招入直何如傳曰允
정조 21년
李晩秀啓曰校理尹悌東牌不進罷職傳旨今方捧入而校理李貞運修撰朴吉源傳旨未下副校理柳相祚尹永僖修撰李晴副修撰尹行直在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰違牌玉堂只推
정조 21년
洪仁洪啓曰殺獄文書宜所致愼而京司尤異於外方則屍帳分寸之刀擦大關後弊完決諸堂從重推考不飭之該房承旨亦爲推考今日因他囚錄啓案之考閱見之傳謄多錯誤各該修啓郞官捧現告勘罪事命下矣何傳旨捧入乎敢稟傳曰爲先從重推考
정조 21년
持平前望單子入之洪時濟落點
정조 21년
金啓洛啓曰持平洪時濟旣已詣臺謂有情勢不爲傳啓直爲出去揆以臺體萬萬未安從重推考何如傳曰有何情勢乎近來臺臣强引不必深引之處義有關事面此啓辭勿施待開門牌招
정조 21년
傳于洪仁浩曰時囚罪人李溏分揀放送
정조 21년
魚用謙啓曰延祥詩製述人抄啓中時無職名人令該曹口傳付軍職何如傳曰允
정조 21년
兵曹口傳政事副司果張至冕李羽逵洪秀晩金銑李羲甲申溆趙萬元沈興永尹行直李顯默李儒修以上竝單付
정조 21년
以吳文常囚單子傳于洪仁浩曰分揀放送
정조 21년
以金鍾翕囚單子傳于洪仁浩曰飭已施放送
정조 21년
以咸鏡監司李鼎運狀啓北靑前府使申大尹査實馳啓事傳于李肇源曰前此因囚供別有行査之命此狀啓還下送使之同爲修啓
정조 21년
以江原監司徐有防狀啓觀風閣中營營建事馳啓事判付內啓下兵曹爲旀觀此狀啓新建館舍若是煥然改觀雖不請賞不可仍以勿論該中軍徐宅聖加資親裨一人賞加營校則自本營施賞其中首勞一人帖加事令政院回諭爲良如敎
정조 21년
李肇原以都摠府言啓曰今日入直內三廳武兼禁軍及軍兵等當爲中日習射而都目政事相値不得爲之之意敢啓傳曰知道
정조 21년
李晩秀以忠勳府言啓曰傳曰向筵因言端語張玉城輿疾樹勳事矣際聞其子孫如李貞翼家無官享之人云每想膚功偉忠不覺䀌然令勳府訪其子孫草記以爲收用之地事命下矣玉城府院君張晩奉祀孫前察訪象元居在京畿通津地而今年爲七十二歲云矣敢啓傳曰知道張象元雖有之年過七十設令旅力旣愆作宰官享非可論也前察訪張象元令該曹爲先僉知口傳擬入待其上來使之待令後微稟事亦令該房承旨知悉可也
정조 21년
李肇源以禁衛營言啓曰依下敎慶州直赴出身辛思翼本營哨官加差待窠陞實之意敢啓傳曰知道
정조 21년
洪仁浩以義禁府言啓曰刑曹啓目京畿廣州府殺獄罪人孫龍云獄案判付內當該成獄時覆檢官捧現告拿處事命下矣當該覆檢官楊根前郡守金鍾翕自刑曹指名以來而金鍾翕下去忠淸道淸州地云依例發遣府羅將拿來何如傳曰允
정조 21년
司諫鄭景祚啓曰臣於昨冬見叨憲職也適參賓對伊日事茫無聞知自速不言之罪尙今追思惶懍靡措薄勘止於削出而司直之論屢發於疏章臣於臺端鐵限在前而嚴命荐下逃遁不得拚棄廉隅冒沒出肅而臣之情踪不可以時月之稍久自同無故而揚揚抗顔於臺次也決矣因仍蹲冒斷無其望請命遞斥臣職答曰勿辭亦勿退待而旣非自劃之事屢違已非矣避嫌之曲循捧入於深夜亦甚駭然當該臺臣及承旨推考
정조 21년
右議政李秉模箚曰伏以臣昨隨諸臣之後獲參進書之列欣逢盛擧倍切微忱是書也吾夫子經世之大法五經之斷例其爲功用尤有盛於抑洪水而驅猛獸倘微聖人之深知其故其孰能修之也我殿下仰繼聖祖之志指授義例之正尊其經而附其傳嚴其綱而謹其條紀事則原始究終註解則刪氄就要使二百四十二年之衮鉞權衡一開卷而皦如日星愚者讀之燦乎其條理知者讀之煥乎其歸趣擧將通其文而得其義得其意而法其用雖漢氏立學敎授羽翼夫經未有若是編之不消發揮自契聖旨也夫春秋一春秋也後夫子數千年待今日而益彰明較著聖朝模範於是爲大而太平萬世斯爲之兆矣抑臣竊嘗有慨歎者殿下臨君師之位敷作成之化載色載笑導多士於繩墨之中以講以試囿文臣於鼓鑄之內近見新進之士隨才高下斐然成章漸漬之效臣實欣頌第觀詩禮之家韋布之林絃誦之習尙未及古昔上勤菁莪之育而下愧棫樸之盛此無他塾敎之廢已久童習之差難矯而科目之選只在這裏由是而上庠由是而登第殿下雖欲一朝而陶鎔之扞格不入亦理勢之所必然也臣故以爲敎之決科之後不如敎之未科之前也臣先祖文靖公植言於朝曰及第會講之規易經倍畫故擧子利其便捷捨春秋而習易居泮儒生數十人中治春秋者纔一二若此不已則春秋之學不久而廢絶非小故也易不倍劃則誦習難易與春秋略等一偏之弊可矯而春秋之學不廢矣在今艱危之際似是末務虛文臣意則科擧取人不爲則已爲則僥倖之弊不可不慮臣祖當國家多事之日猶以春秋之學不久廢絶爲深憂力言于朝者如此豈不以是學存廢大有關於世敎之汚隆也以臣愚昧固不敢議到科制而先從日次殿講等試從自願講以春秋以爲漸摩成就之道或不害爲一助也伏願俯詢館閣之臣而裁幸焉臣猥承校閱之命而蒙無知識未有寸勞方當擎獻之日益增愧悚之私不意寵錫之命乃在香案之前臣誠惝怳踧踖不知何以致此誤恩也朝家賜賚孰非洪渥而皐比之典尤係不輕藉使臣薄有可紀之勞猶不當輕施而冒受況臣蔑效初不可以擬議於恩賞哉經夜恧縮不敢但已略控文字仰瀆崇嚴伏乞聖明亟收成命以安賤分焉取進止答曰省箚具悉卿懇經言道史載事而經中之史是書是已三重之柯則在此萬世之龜鑑可徵用之於經筵而探隱賾奧用之於場屋而家誦人習咸識得箇義理則雖未能造其精微之極處亦庶爲尊王絀伯內君子外小人之一助卿乃引卿先祖文靖公之建白於昔日之語仍請試之於今日言足聽聞敢不受用許令館閣稟裁皐比之錫寔遵彝典安心領受仍傳曰此批答遣史官傳諭
정조 21년
副校理柳相祚疏曰伏以臣之偏母素多疾病每當換節之時輒復添劇近因寒極如期復發急脚來到催臣歸護臣違離千里今三朔矣自聞此報心神飛越按住不得玆敢忙陳短章徑尋鄕路伏乞聖明亟遞臣職仍治臣擅離之罪以肅朝綱以安私分焉臣無任云云省疏具悉爾其勿辭往護
정조 21년
丁巳十二月二十一日辰時上御熙政堂諸承旨持公事吏兵房承旨與守令邊將初仕人入侍時行都承旨李晩秀行右承旨洪仁浩左副承旨李肇源右副承旨金啓洛同副承旨魚用謙記事官曺錫中洪奭周承應祚金履永檢校待敎李存秀定州牧使吳毅常永宗僉使李晳長津府使李元植宣川府使朴光迪驪州牧使朴宗來寧海府使閔師宣德川郡守張至顯龍岡縣令金奎夏安峽縣監洪秉臣旌義縣監文躍淵柒谷府使金光運鐵原府使吳文常三水府使權璹穩城府使柳相燁慶源府使鄭㵙龍川府使沈鑏碧潼郡守李義彬祥原郡守沈澤之雲山郡守鄭惟轍龍仁縣令林弘遠果川縣監金鋼尼城縣監李性重石城縣監徐有昌獻陵參奉金命淵以次進伏白翎僉使李星會等列立階下上曰守令中二品及防禦使與曾經侍從者先爲進奏職姓名邊將及武初仕人則奏職姓名後卽爲退出守令中當日辭朝人留待宣諭其餘則奏職姓名後亦卽退去也毅常等以次進奏敎宗來曰驪州捧糴聞已封庫否宗來曰未及知之矣上曰出問之如未畢捧則當日辭朝也敎師宣曰爾是侍下乎師宣曰有近七十老母矣上曰苟欲榮養莫若善治矣爾曾經守令乎師宣曰經洪原縣監矣上曰昨日傳敎亦已言之而近來之人每謂侍從之生疎於治民今番則須加意善爲也敎至顯曰今年幾何至顯曰六十二歲矣上曰年老則易怠另加惕念也敎奎夏曰爾居何地奎夏曰居南原矣上曰何故上京乎奎夏曰鄕間所聞則明春行冊禮云故忝居侍從之列不敢不上來矣上曰年幾何而何年登科奎夏曰五十八歲而登己酉式年矣上曰亦有製述之工乎奎夏曰本是治經而略有製工矣上曰與誰爲近族奎夏曰故持平金東稷爲臣族叔矣敎秉臣曰安峽便於谷城爾知之乎爾之年限在於何年秉臣曰今年爲年限矣敎躍淵曰擧爾顔顔甚熟矣敎光運曰今年幾何而作宰幾次光運曰六十四歲而經加平通津光陽與今爲四次矣上曰何年登科而與誰爲近親光運曰己卯登科而本無顯族臣父得麟曾經內禁將矣文常進伏上曰何不入防禦使班而今始進奏乎晩秀曰守令進伏時防禦使例在二品座次而鐵原府使吳文常在於楹外追後進前筵體至嚴事體駭然所當重勘而本院請推之外無他可施之罰何以爲之乎上曰拿處可也出擧條敎璹曰年幾何而何年登科璹曰五十七歲而登丙戌別試矣敎義彬曰爾年幾何曾經何倅而不得除邑者幾年義彬曰四十六歲而癸卯年茂山後今始爲之矣敎擇之曰擧爾顔爾與沈默之爲幾寸親擇之曰爲兄弟矣敎惟轍曰居於何地惟轍曰居善山矣敎弘遠曰爾年幾何而居湖南何地弘遠曰五十七歲而居羅州矣上曰爾是故儒臣林泳幾代孫弘遠曰爲奉祀曾孫矣上曰爾之先祖雖非山林之士而文學經術予嘗以儒賢待之爾旣其祀孫須善爲之敎鋼曰擧爾顔今番應製則何以違格也仍命書榻敎曰畿邑守令使之當日辭朝敎性重曰年幾何而曾經守令幾次性重曰爲六十歲而曾經六邑矣上曰與故重臣李台重爲幾寸親性重曰爲十寸矣上曰爾於向來以船隻事被勘而此亦公罪今番則須善爲之敎有昌曰爾與前大提學徐有臣爲幾寸親有昌曰爲六寸親矣晩秀曰三南守令今日政差代者使之今日謝恩仍令歷辭大臣使之明日辭朝事命下而石城縣監徐有昌兩司俱未署經云諫院未肅拜諸臺牌招署經憲府則除在外只有執義高宅謙一人無以備員云持平未差之代政官牌招開政差出待下批與執義一體牌招署經何如上曰憲府有闕之代前望單子入之待下批與在京諸臺牌招可也出擧條敎命淵曰擧爾顔昨政初仕皆是承傳云乎晩秀曰然矣上曰尹斗鎭誰也晩秀曰故文正公尹煌之後裔也仍敎曰下直守令宣諭後除七事竝爲退去而初仕中引儀試唱一次後退出也仍命讀奏公事啓洛讀奏慶尙監司李亨元啓本丁巳條實田畓成冊上送該曹事堤堰庫敎成冊上送事仁浩讀奏平安監司朴宗甲啓本罪人具紞放送事江原監司徐有防啓本罪人等同推開坐事平海等邑定配罪人等移配各邑事晩秀用謙以無公事先退命各書判付訖仁浩啓洛先退肇源曰公事出納何等審愼而不踏啓字直爲混下事甚未安當該中官推考何如上曰依爲之出擧條仍命書咸鏡監司狀啓還下送傳敎訖敎曰向來申大尹供辭中旣有南兵使駭擧云云故使之行査矣其査啓雖未上來而只以此狀啓觀之與帥臣啓語已多相左駭擧有無姑無論豈可以私好惡搆虛捏無若是其甚乎道帥臣之職有治民治兵之不同當初則以其有事關軍政者故雖爲嘉奬而今此一款旣若是相左則該帥臣事自歸侵官況此等論列雖在道臣亦當其難其愼況帥臣乎極爲駭然有難仍置亦不必更待査啓之上來以致日子之遲延注書持此狀啓以此意往問于左右相使之今日內草記大臣之意如以爲當更待査啓云則此狀啓仍爲還下送也仍命退諸臣以次退出
정조 21년
丁巳十二月二十一日辰時上御重熙堂都承旨入侍時行都承旨李晩秀記事官曺錫中金景煥金履永以次進伏晩秀曰抄啓文臣之入直鑄字所者多有故曺錫中洪奭周以堂后實官無路推移申絢則呈辭下鄕黃基天則有頉只有金近淳一人矣上曰鑄所入直猝難撤罷兩注書互相出代使之替直舊抄啓文臣權晙亦令入直可也仍命退承史以次退出
정조 21년
丁巳十二月二十一日午時上御重熙堂左副承旨入侍時左副承旨李肇源記事官洪奭周金景煥金履永以次進伏訖上曰日省錄草本中初十日筵話樂舞節次一款與伊時下敎相左使待敎與當該注書同爲改修而政院日記中亦爲改之也命書傳敎曰此時湖南守令不可曠官新除授潭陽府使使之卽爲上來赴任其代之新除判官當日辭朝下送仍命退承史以次退出
정조 21년
行都承旨李晩秀坐行左承旨沈晉賢坐直行右承旨洪仁浩坐左副承旨李肇源坐右副承旨金啓洛坐同副承旨魚用謙坐直注書曺錫中病洪奭周仕直假注書李允謙仕事變假注書尹致任仕
정조 21년
金啓洛啓曰臣啓洛正朝望闕禮習儀進去下直之意敢啓傳曰知道
정조 21년
傳于李晩秀曰望闕禮習儀六曹堂上當爲備員吏兵判再度旣加由仍卽牌招察任
정조 21년
李肇源啓曰有司堂上李時秀趙鎭寬李書九依下敎來待矣傳曰入侍
정조 21년
李晩秀啓曰京畿監司李在學依下敎來待矣傳曰入侍
정조 21년
洪仁浩啓曰合辭方張之時憲府無詣臺之員事甚未安除在外外呈告人員卽爲牌招何如傳曰允
정조 21년
洪仁浩啓曰大司憲李城輔掌令姜文會金宗發持平朴孝成在外執義高宅謙牌不進持平一員未差監察茶時之意敢啓傳曰知道
정조 21년
以執義高宅謙牌不進罷職傳旨傳于洪仁浩曰只推
정조 21년
注書曺錫中病代以尹命烈爲假注書
정조 21년
尹命烈有頉代以李允謙爲假注書
정조 21년
李晩秀啓曰吏曹郞廳來言臺諫有闕政事取稟傳曰當日爲之
정조 21년
以吏曹判書沈煥之牌不進推考傳旨傳于李晩秀曰更爲牌招
정조 21년
李晩秀啓曰吏曹郞廳來言政事當日爲之事命下而判書沈煥之牌不進參判李敬一參議蔡弘遠俱以病不來不得開政云竝卽牌招何如傳曰允吏兵判更爲牌招
정조 21년
李晩秀啓曰吏曹判書沈煥之參判李敬一參議蔡弘遠牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰參議只推與判書參判待開門牌招
정조 21년
兵曹口傳政事以張象元爲加設僉知李文成爲智島萬戶
정조 21년
以水原留守徐有隣狀啓左司把摠貶中代差下事傳于李肇源曰姑未開坼何爲差代狀啓還下送捧納承旨推考
정조 21년
以全羅監司李得臣啓本寶城郡守尹敬喆所犯諸條盤覈馳啓事判付內啓下備邊司爲旀本事之脫空固無論寺役給代爲其方便則非渠之公然斂民且況鄕祠之法外投屬在所當禁如是之際民怨之入於臺臣之風聞者亦或似然借使該倅有些少不職之事此査啓勘罪有關後弊特爲勿問査啓勿施爲旀爲僧役之就歇害及平民殊無意義移屬寺刹還屬該邑事分付爲良如敎
정조 21년
魚用謙以禮曹言啓曰來正月初六日社稷祈穀大祭親行時省牲省器之節依例以親臨磨鍊擧行乎敢稟傳曰以親臨磨鍊可也
정조 21년
李肇源以備邊司言啓曰卽見全羅監司李得臣狀啓以爲金堤等九邑乃是尤甚應賑處高敞等二邑之次中不可不設賑處古群山等鎭堡二十一處偏被災傷亦不可不一體開賑合計公賑爲三十二處外此尤甚中扶安等三邑之次中羅州等十七處自願私賑從便拮据各城等七處亦以救急擧行若其切急之類勢難遲待開賑者亦令各該邑鎭爲先參量救助而在前請穀之數壬子則爲六萬石甲寅則爲九萬石今歲歉荒有甚於壬子則今年所入似不下於壬子而賑穀之用餘則還錄不足則加請亦有已例元賑穀限四萬石特爲劃下事令廟堂稟旨分付則謹就私備賑餘帖價常賑濟倉等穀中量宜取用後穀物分俵飢口實數追後登聞爲辭矣本道民事之不可不賙賑參互傳聞誠如狀辭方當改歲之際不容少緩所請賑穀四萬石特爲準施而安集奠業之道頃奉飭敎已爲行會悉心對揚俾無一夫流離顚連之意另加分付何如傳曰允
정조 21년
金啓洛以漢城府言啓曰未婚男女都數每年歲首書啓成禮與否趁歲末草記事曾有定式矣今年春等未婚男女書啓後過婚形止各部修成冊報來故別單書入之意敢啓傳曰知道飭令稍久安知無有名無實之弊乎各別嚴飭各部限以來月旬間使之一一搜訪報來後草記如是嚴飭之後若有當入不入者部官等竝拿問重勘可也
정조 21년
禁府啓目萬頃前縣令柳河喆原情云云問目內辭緣泛稱遲晩刑推得情何如判付啓除刑推議處爲良如敎
정조 21년
正言閔命爀啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問快正典刑噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已廢配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌新除授大司諫申光祜時在江原道原州地獻納任長源時在全羅道寶城地正言崔璧時在慶尙道慶州地司憲府掌令姜文會時在平安道大同察訪任所掌令金宗發時在慶尙道義城地持平朴孝成時在京畿廣州地請竝斯速乘馹上來事下諭答曰不允下諭事依啓
정조 21년
大護軍李秉鼎疏曰伏以臣爲臣不忠涉世昧方半歲之間再遭臺臣洪致榮之讒誣始之侵詆者轉爲憯毒前之眩惑者今焉搆捏必欲醜辱臣薤粉臣而後已臣魄褫骨靑直欲無訛惟我聖上曲加涵貸昭察冤枉斥之以不韙申之以敦俗不待卞暴荐下恩綸臣以首頓地血淚交逬雖使臣卽日滅死更無餘憾而第伏念人臣極罪欺君爲先士夫至羞受賄爲最臣雖萬萬無狀亦嘗備數於卿大夫之列矣此誠徹天徹地之冤爲人爲鬼之關安得不仰首一鳴號於天地父母之前乎李鎭斗事頃疏已陳不知亦罪臣固自訟而臣之前後三妻家俱在京則妻鄕同閈初不着題婚嫁媒妁自有其人則素昧居間尤是理外邊倅云云似指徐有龍昌城之擬而有龍兄弟俱經邊地爲世稱屈故果以朴光迪李澄萬同爲備望彼若以有龍擬望謂之不合則人見不同臣固無奈而特以有龍於臣曾有一時啓請之幕名執此斷斷而至曰意中屬望耶其所謂先以在法難赴之人再擧首擬云者造意設辭何其若是之巧也吳文常旣有兩弟則初非法典所拘李堯憲允合直擬則實是公議攸屬其所謂故試牢籠等語一何危險之甚也至於報債差邑也書産求賄也事旣沒捉言亦汚口苟有的見而眞傳者何不直陳其某邑某倅而爲此囫圇虛謊之說耶臣之五朔居銓差文倅者十一差武倅者八而臣本聞見茫昧政或倉卒副急其所差擬雖不敢曰一一得人而今臺臣不爲明白拈出只欲汨董說去或曰公議之不愜或曰醜說之可厭使文武倅之見擬於臣政者盡歸䵝昧之科吁亦異矣噫欺君故試本是殺人之欛柄賣官通賄自來誣銓之圈套而顧今大明中天物無遁情苟或暗售欺蔽恣行胸臆則聖明雖欲寬假鬼神寧不誅殛以此衊臣臣目不瞑嗚呼臣之至今全保是誰之賜也狂愚顚妄縱不足擬議於百執事之末而惟其所恃者吾君所信者臣心一節終始九死靡悔立朝三十餘年言議事爲俱可按復則彼之必欲毁壞臣隄防抺摋臣本領至以外陽內陰朝東暮西等至醜至賤之目或謂之自道或謂之露出專事劫辱惟意蹂躪者職由臣不解權宜厚招疑怒之致中夜撫躬尙誰怨尤嗚呼臣自有今夏遭罹身名瓦裂秉執壞盡只宜杜門韜面抱羞自靖況又情私懇切跬步難捨理宜較日短長乞身歸養而只緣明時未忍便訣飭敎不敢屢違竟未免從他笑罵依舊遲徊以致駭機猋發僇辱層加上累則哲之明下貽淸朝之羞於是乎臣之罪雖萬死而難贖伏地悲泣此何人斯抑臣之尤所自悼者我聖上知臣活臣之德此生此世更無仰答之日瞻望宸極魂神飛越伏乞聖明下臣法府嚴加覈實苟有一半分依俙髣髴之可以指擬者則亟施邦刑昭示中外以爲爲人臣不忠無狀辜恩負德者之戒千萬幸甚臣無任云云答曰省疏具悉人所云云不亦迫切之甚卿其勿辭行公
정조 21년
丁巳十二月二十二日辰時上御誠正閣諸承旨持公事入侍有司堂上京畿監司同爲入侍時行都承旨李晩秀行左承旨沈晉賢行右承旨洪仁浩左副承旨李肇源同副承旨魚用謙記事官曺錫中洪奭周記注官金良倜記事官承膺祚檢校待敎李存秀有司堂上李時秀趙鎭寬李書九京畿監司李在學以次進伏訖命讀奏公事晉賢讀奏忠淸監司韓用和啓本遺棄兒題給物種開錄事慶尙監司李亨元啓本海澤加耕時無犯禁冒占事狀啓渰囕燒死人恤典題給事用謙讀奏忠淸監司韓用和狀啓淸國憲書祗受事平安監司朴宗甲狀啓淸國憲書祗受事仁浩讀奏全羅監司李得臣啓本罪人韓麻堂錦山郡到配事平安監司朴宗甲啓本罪人私奴卜山咸從府到配事晩秀以無公事先退命各書判付上曰昨日玉堂事豈成說乎初無不可同朝之義則豈可如是處義而況前此旣已無礙行公到今忽又引義者尤爲駭然使之卽爲入直此後則無敢徑出之意另加申飭也命書寶城査啓判付訖敎曰寶城鳳甲寺之屬於京司禮判知之乎時秀曰屬於華城云而未能詳知矣上曰寶城自是小邑則一刹之移屬豈不爲弊雖一文錢豈可使因此而有所貽害於民乎卿其問於華城前留守往復本府從長商議使之還屬該邑而旣已還屬則民庫所出自歸蠲減若或有減之名而無減之實則又非本意備堂李書九旣經本道伯另加關飭俾有實效且本倅旣已有罪勿論則尤豈可不另加惕念以圖贖愆之方乎上曰宋徵一之前後僞造印寶近百餘張云而旣是前銜朝官先下禁府後移送刑曹可也仍命有司堂上進前敎曰昨日湖南請賑之啓來到穀數多寡與所料何如時秀曰頗爲精約矣書九曰湖南之前後請賑未有如今番之精約而但嶺南則以米太皮穀區別數爻而湖南則例不區別穀色故都數雖少而若多執米條則亦不爲不多矣上敎鎭寬曰荒政考編輯之役今至何境鎭寬曰仁廟朝以後則已盡訖工其前則今方出草矣上曰此書若爲印出則好矣仍敎書九曰卿所編者今亦至何境書九曰此則與荒政考凡例稍異今方考閱謄錄付籤抄出矣上曰非惟抄錄之便於考閱予則謂一番抄出勝讀二十遍矣書九曰分留成冊凡例日前成出入啓而尙今未下矣上曰依此例爲之書九曰各道新還畢捧後京司穀則各自磨勘於該衙門舊還與停退則當年捧上實數外初無每歲末區別修啓之規故一路新舊穀摠非但廟堂無以領略該道穀簿如是糢糊之故吏易容奸弊及於民自今以後磨勘狀修啓時各衙門新還捧上都數及各年條舊還停退捧未捧別具成冊上送一報本司之意定式分付而分留成冊道各異例故今旣新定規模亦當一體釐正而其中別無緊關涉於煩冗者一竝刪去務從要約以除外方文簿浩繁之弊似好故敢此仰達矣上曰依爲之出擧條仍命時秀等先退命在學進前敎曰緣卿之久不召見本道事務多有積滯者矣今年還穀事何如在學曰還穀幾皆畢捧而歲末民情亦不至艱苦矣上曰各邑軍政今皆釐正乎在學曰始興果川二邑尙未盡爲矣上曰果川倅亦是新手而人似了了矣在學曰曾於部官時見之人固詳明矣上曰始興倅人固雅飭而太欠氣短且以大臣家人素乏筋力其於輦路劇邑非其所長道內守令中有可合相換者乎在學曰砥平縣令尹羲厚似爲可合此外卒難思得矣上曰不但本道雖他道近邑中如有可合之人須更思之以待他日登筵也在學曰輦路掃雪之役當於各其田結給復而沿路之民初非田主給復之利歸於田主而執役之作者反不與焉故須有某條區劃而未得其可合之方矣上曰從當更爲召見而議之矣仍命退諸臣以次退出
정조 21년
行都承旨李晩秀坐行左承旨沈晉賢坐行右承旨洪仁浩坐左副承旨李肇源坐右副承旨金啓洛坐直同副承旨魚用謙坐直注書曺錫中病洪奭周仕假注書李允謙仕直事變假注書徐俊輔仕
정조 21년
洪仁浩啓曰大司憲李城輔掌令姜文會金宗發持平朴孝成在外執義高宅謙呈辭持平一員未差監察茶時之意敢啓傳曰知道
정조 21년
傳于李晩秀曰前假注書徐俊輔仍察廳任
정조 21년
傳于沈晉賢曰吏兵判上疏入之
정조 21년
傳于沈晉賢曰兵判疏引若此前承旨李溏分揀
정조 21년
洪仁浩啓曰吏曹判書沈煥之參判李敬一參議蔡弘遠牌不進推考傳旨及罷職傳旨今方捧入而開政命下已至經宿如是違牌不卽擧行事甚未安判書陳疏入啓參判更爲牌招何如傳曰允判書批下一體牌招開政一時做錯非自劃之事使之卽爲入來
정조 21년
以吏曹參議蔡弘遠牌不進罷職傳旨傳于洪仁浩曰只推
정조 21년
洪仁浩啓曰吏曹判書沈煥之牌不進參判李敬一再牌不進推考傳旨今方捧入矣開政命下已至經宿而如是違牌終不承膺揆以事體誠極未安判書更爲牌招參判所當更請牌招而係是一日三牌何以爲之敢稟傳曰允與參判更爲牌招
정조 21년
洪仁浩啓曰吏曹判書沈煥之再牌不進參判李敬一三牌不進推考傳旨今方捧入而政命已至經宿連事違召終不承膺事體所在誠極未安所當更請牌招而判書係是一日三牌參判係是一日四牌何以爲之敢稟傳曰政命已至經宿尙不開政有關事體判堂從重推考今已夜深待開門與參判參議牌招開政
정조 21년
李晩秀啓曰二十日都目政事時因敦寧參奉望筒金基敍之名字誤書以入至有付標釐正之口傳下敎而司謁錯傳下敎以致望筒之仍以誤書者頒布外間政目亦不得釐正莫重傳命有此慢忽錯誤之擧萬萬駭然當該司謁令攸司從重科治何如傳曰爲先推考
정조 21년
洪仁浩啓曰記注事體何等嚴愼而今初十日諸承旨持公事入侍記注不但錯誤亦多沒實事之駭然莫此爲甚當該注書所當重勘而本院請推之外無他可施之罰何以爲之敢稟傳曰拿處
정조 21년
以監軍單子傳于李肇源曰在外兵曹郞廳改差今日政差代
정조 21년
兵曹口傳政事副司果金熙洛
정조 21년
左議政蔡濟恭箚曰伏以春秋之書印役告完進獻之禮成矣臣猥竊摠裁之名獲參拜稽之班昔吾夫子作是書也天地暴淸日月一明弟子欣然相與太平今之時卽二之日栗烈曀曀其陰不風卽雪忽於是日天氣晴溫藹藹有陽春之意臣攝齋陞殿怳然若親覩闕里當日之光景其相與太平何遽在三千弟子之下乎仍念春秋者正王道明大法千萬世人得以人不禽獸歸者惟是書是賴洪惟我朝列聖相承表章聖經靡有遺憾而至于宣廟以至誠事大之心尤有感於大一統之義創成凡例仍命開局使二三文學之臣經始印役事未成而國有故遂已之矣伊後二百有餘年汔玆未遑惟我殿下所學者夫子之道也所傳者宣廟之心也尊周名論纔命裒輯成書又於春秋一部廣大精微無不探賾將有以印成別本若曰是經之綱於左氏傳者古今板本未見有表以出之此無異於太陽之下同萬物寧不慨恨之甚乎於是命取紫陽綱目例經以大書特書傳以附其下天尊地卑名位正矣從玆以往尊王之義理益明思皇之講習益精賁然有操戈入室之工則斯豈非世道之大幸斯文之盛會也哉念臣以名忝大臣濫承考閱之命今玆斷例一皆睿旨雖使臣肅恐趨走固不敢贊一辭於其間況旣老且病起動不得監印末務猶不能自效其誠則其蔑絲毫之勞印所匠隷夫孰不知之殿下顧以重其事之意皐比恩賜遽降於香案昵侍之際臣愧汗浹背置身無所略以還寢成命之意冒死陳白而天語諄複不賜允可自念拙納之辭無足動聽而殿下之意旣以春秋導迪一世春秋之旨大略有十指而其一卽承周之文反之質也罔功之賞文乎否乎旣知其罔功而旋卽寢止質乎否乎殿下若三思及此必不待臣言之畢而有以處之玆敢短箚自列伏乞亟收濫賞以重恩典以安賤分焉取進止答曰省箚具悉卿懇卿是摠裁之大臣也書告成而賞其勞上馹之易以文皮特出稱量又何辭爲卿須安心領受卿於辭賞之箚敷衍於承周之文反之質之義卿之惓惓忠愛欽歎萬萬顧今澆俗弊弊人將不得爲人職由文勝今若文之變而欲反之於質也則是猶欲移江河而行之山雖似太迃闊時中之義外此何求故曰春秋以何爲準無如中庸及見卿箚益激予心隨處體認卿言要作座右之銘兼欲倍用力於施措之際也仍傳曰此批答遣史官傳諭
정조 21년
吏曹判書沈煥之疏曰伏以臣猥叨重任三過大政而注措之不中軌範激揚之有失權衡上則無以對揚聖志下則無以稱塞公論則臣所以思殫駑才欲酬鴻恩者未見世道之一隅維持徒致國綱之多岐毁劃矣臣於是死不足以贖其罪也乃者敦寧參奉望筒之入啓也金基敍之名誤書以箕敍至蒙恩點而基敍不敢受其官繕工假監役受點人尹斗鎭臣亦驟聽其名登書望筒以至頒下繕監之吏手持除紙遍訪尹氏之門而無人應其名者或云斗鎭是爲忠憲公尹烇之後孫而未及入仕之年矣噫朝家官人之法甚嚴且重初仕揀選尤宜難愼而臣則居銓地長席擬官之際不能審定其人寫名之後不能看詳其字除書一出眞贗莫辨衆口之騰嘲一世之傳笑其勢之所必至也其爲壞銓法而損國體果何如哉伏乞聖明亟降明命釐正基敍之名勿施斗鎭之望以存銓注謹嚴之規仍勘臣之臨大政不能致愼之罪以肅朝綱焉伏況臣宿疾近益沈痼宛轉牀第實無陳力奔走之望矣以此罪以此病幸伏蒙天地生成之恩旣勘其罪名又察其病情永爲鐫名於銓部之案則臣身處江海心懸魏闕庶圖塵刹之報於桑楡之餘年矣重伏望聖慈之垂察焉臣無任云云答曰省疏具悉金基敍尹斗鎭之或錯書名字或未滿年限偶失於照檢豈至深引乎旣命問備卿其勿辭行公
정조 21년
兵曹判書李祖源疏曰伏以臣之向來所遭臺評在臣爲當遞之鐵限苟有一分畏公議顧廉防之意則夫豈可抗顔淟涊復蹈西省一步而乃蒙我聖上曠絶出常之恩屢遞屢仍嚴命荐下於是乎怵畏黽勉自歸於笑罵從他之科遂出而爲大政之銓官矣臣固自愧人將謂何疎迃之性慙益憒憒一番行政瘡疣百出況大政之再經其所駭物情而乖公格者必當指不勝摟而聖度包容譴罰不加由單再徹牌召三臨方當新春開泰百僚頌祝之時以賤臣去就仰煩酬應自知罪上添罪遂不得不冒沒趨膺而抑臣有至切之懇不避煩瀆仰浼聰聽焉噫臣之一身臣不自有生死向前四字卽臣寤寐矢心爲一半分報效之圖而顧乃疾病纏綿精神短乏重以耳聾之症入冬轉劇惝怳儱侗褎如木偶似此實狀實是天日之照燭況自數日以來積瘁餘氣抵當不得膈滿不開頭疼如碎時或强起便復涔然若不得趁今得解早卽調治則轉輾沈痼終恐有難醫之慮惟殿下天地於臣父母於臣豈不㦖然垂惻以卒終始生成之澤乎且臣有萬萬難冒之義緣臣做錯至使承宣獨被罷拿之嚴勘臣乃晏然若無事者揆以廉隅寧有是理以情以病惟有一遞伏乞聖明曲垂矜諒亟許鐫免以遂微願仍治臣瀆擾之罪以肅朝綱不勝幸甚臣無任云云答曰省疏具悉卿其勿辭行公
정조 21년
丁巳十二月二十三日巳時上御便殿都承旨入侍時行都承旨李晩秀記事官洪奭周記注官金良倜記事官金履永以次進伏訖命書傳敎曰再昨大政時見敦寧參奉望筒懸註者與其家名行相左使之釐正頒布則吏判疎闊雖未照檢承宣之不爲明白知委俱難免不察當該堂上及承旨推考聞有同名之人云則勢難仍用勿施從後更擬尹斗鎭則不但年未滿亦與承傳之直派有間勿施以文正之孫更於今政擬入事分付仍命退承史以次退出
정조 21년
行都承旨李晩秀坐行左承旨沈晉賢坐行右承旨洪仁浩坐直左副承旨李肇源坐直右副承旨金啓洛坐同副承旨魚用謙坐注書曺錫中病洪奭周仕假注書李允謙仕直事變假注書徐俊輔仕
정조 21년
李晩秀啓曰大司憲李城輔掌令姜文會金宗發持平朴孝成在外執義高宅謙呈辭持平一員未差監察茶時之意敢啓傳曰知道
정조 21년
魚用謙啓曰京畿監司李在學依下敎來待矣傳曰入侍
정조 21년
傳于金啓洛曰右副承旨入侍
정조 21년
以吏曹參議蔡弘遠牌不進罷職傳旨傳于李晩秀曰只推
정조 21년
魚用謙啓曰吏曹判書沈煥之來詣闕外謂有身病屢度催促終不入來政命經宿飭敎屢下而無意承膺萬萬未安從重推考何如傳曰事體分義不當若是從重推考使之卽爲入來開政因重臣添一酬應之端亦豈道理之敢出乎
정조 21년
魚用謙啓曰吏曹判書沈煥之參判李敬一參議蔡弘遠牌不進推考傳旨及罷職傳旨今方捧入而開政命下已至多日連事違召尙不擧行事甚未安判書參判更卽牌招何如傳曰允參議一體牌招而判堂之無端屢違有若有情勢然者去就不當若是推考違牌勿爲呼望
정조 21년
吏曹口傳政事始與縣令鄭致綏高城郡守尹守翼相換
정조 21년
魚用謙啓曰延祥詩製述人旣已抄啓矣弘文提學沈煥之待明朝牌招以爲出韻科次之地何如傳曰許遞今日政差出
정조 21년
魚用謙以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子不爲請出之意敢啓傳曰知道
정조 21년
李肇源以壯勇營言啓曰本營將官將校今丁巳年射講及各技居首人別單書入之意敢啓傳曰知道
정조 21년
李肇源以兵曹言啓曰來正月初五日大駕詣社稷齋宿初六日祈穀大祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十五哨馬軍五哨爲先後廂禁軍五番隨駕禁御兩營留陣可也
정조 21년
丁巳十二月二十四日巳時上御便殿都承旨左承旨右承旨右副承旨京畿監司入侍時行都承旨李晩秀行左承旨沈晉賢行右承旨洪仁浩右副承旨金啓洛記事官洪奭周記注官金良倜記事官金履永京畿監司李在學以次進伏訖上曰華留以掃雪役民給復事狀啓而姑未啓下矣京畿則何以爲之耶在學曰若以土地所出給復則固爲好矣而道傍民人皆非田主率多竝作之類設或蠲減土稅而作者則未必蒙惠若以錢代給則十五步掃雪之役所給之價爲二錢廣州則別有治道錢名色矣上曰輦路掃雪之役無論幾次只以步數磨鍊者亦屬不均廣州之別有治道錢名色者亦與始興果川異例更待華留與廣留上來相與爛商務從事面之便當可也仍敎晉賢等曰承旨所校冊子今幾訖工乎晉賢等曰或畢或未畢矣上曰右承旨右副承旨先退校書可也仁浩啓洛承命先退上曰今冬之雪可謂多矣畿內及西路俱爲如何在學曰畿內諸邑雖未詳知而俱爲多得矣晉賢曰臣以去月二十五日離西路而其前得雪不過數次矣上曰古稱臘前三白今冬則京中臘前之雪凡爲二十七次比之三白又爲九倍矣畿邑民事大抵如何在學曰新還旣已畢捧民情亦爲安穩矣上曰十邑軍政另加申飭以三令五申之意更以筵敎關問俾無未盡之弊也又敎曰始興倅之可合相換者果已思得否此是輦路劇邑又有治道之役須是有筋力者然後可以擔當矣在學曰本道中未得可合之人他道則高城郡守尹守翼人固勤榦似爲可合矣上曰然則出擧條相換後高城郡守使之卽爲上來在學曰始興以輦路邑自多擧行之節而縣令鄭致綏素有身病筋力奔走之事勢難强責本道或他道守令中相換何如上曰閑邑郡守中相換仍令除朝辭赴任可也出擧條上曰公都會已設行乎在學曰覆試則明日當設行矣上曰都會之屬之監營雖於道伯添一事務而可省列邑之弊矣在學曰果然矣上曰收券凡爲幾何在學曰初擇收券近數千張覆試應赴者爲八十人大抵初擇一邑之內無論收券之多少但依定額如多儒之楊州少儒之喬桐俱以三人爲限此亦未免不均矣上曰陞試今至幾抄晩秀曰只餘二抄而泮長以病不得設行云矣上曰申飭設行於明再明間畢試無令臨歲迫促也在學曰道內諸邑軍丁今方次第釐正而軍多民少之患無邑不然虛伍相續代定極難故先自臣營標下軍保按簿査櫛以其額外冒入者移定邑役且摠廳軍保之在各邑者濫額甚多故才有往復於該廳以待成冊之修送而至於陵園墓守護軍則其子支族屬皆稱以待年軍雖有累名一不充役非但元軍爲然元軍之兩保亦用此例故一元軍之所屬待年者合以計之則或爲七八名或爲十餘名而本官皆不得疤定軍役故最爲閑丁避役之藪元軍子支之勿侵軍役其來已久雖難遽改而至若保人則豈有待年軍之可論乎不可不一傡査汰以補闕額且通津金浦兩邑有長寧殿守護軍而保人待年軍之弊亦與陵軍無異云一體釐正之意出擧條申飭何如上曰依爲之摠戎廳軍丁事曾聞該廳不知道臣守令亦多不知者云守禦廳亦然若此而畿邑之民何以堪之乎令時摠使査實畫一釐弊定式後草記守禦廳亦令釐正後狀啓待草記狀啓啓下自卿營作爲一案知委各邑使之毋敢違越如是之後若有闊狹則守摠使該守令隨現嚴勘而陵軍之元軍子支今豈可搜括充定渠輩衛護莫重之處不可不顧藉殿軍保人待年之法外散在不可無定式卿之所奏是矣先從今番駕過十邑兒弱充定摘奸一款已有先甲之令而尙多犯科之邑更爲寬限以無犯爲期依昨筵筵敎各別嚴飭皆以無乎報來然後狀聞則分遣御史又或散遣宣傳官摘奸以此着念可也出擧條仍命退諸臣以次退出
정조 21년
行都承旨李晩秀坐行左承旨沈晉賢坐行右承旨洪仁浩坐左副承旨徐榮輔牌不進右副承旨李肇源坐直同副承旨金啓洛坐直注書曺錫中病洪奭周仕假注書李允謙仕直事變假注書尹致任仕
정조 21년
藥房提調趙宗鉉副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
洪仁浩啓曰合辭方張之時兩司無詣臺之員事甚未安除在外外呈告人員竝卽牌招何如傳曰允
정조 21년
李晩秀啓曰同副承旨魚用謙今日不爲仕進卽爲牌招何如傳曰許遞前望單子入之待下批牌招察任
정조 21년
承旨前望單子入之徐榮輔落點
정조 21년
洪仁浩啓曰今日政新除授臺諫待下批一體牌招何如傳曰允
정조 21년
有政吏批判書沈煥之受由參判李敬一進參議蔡弘遠進同副承旨金啓洛進以李德鉉爲持平李羲甲爲副修撰閔鍾顯爲弘文提學柳遠鳴爲兵曹佐郞趙象基爲司錄趙明漢爲懿昭墓守衛官前安州牧使李東稷前定州牧使李一曾以上分養馬故失降資事承傳
정조 21년
兵批判書李祖源病參判柳誼病參議兪漢寧病參知柳師模入直進右副承旨李肇源進大護軍曺允亨行副護軍林濟遠副護軍韓光植尹光顔副司直朴崙壽徐有聞趙萬元副司果林漢浩李錫夏尹益烈竝單付僉知單李溏
정조 21년
李晩秀啓曰新除授弘文提學閔鍾顯卽爲牌招延祥詩出韻科次何如傳曰允
정조 21년
洪仁浩啓曰弘文提學閔鍾顯牌不進推考傳旨今方捧入而延祥詩出韻科次一時爲急更卽牌招何如傳曰允
정조 21년
以江原監司徐有防狀啓杆城郡流民來接口數家舍間數成冊上送事傳于李肇源曰凡事不始則已旣始之後須有別般實效居者着根來者安土然後十五年之間申勤飭諭之本意庶可以有所據莫以年限之尙餘數年爲解弛亦莫以比癸卯摠加爲幾百戶爲滿足更加着意撫摩俾有眞箇增戶之實事事令廟堂嚴飭
정조 21년
李晩秀以弘文館言啓曰新除授副修撰李羲甲卽爲牌招察任何如傳曰允
정조 21년
以副修撰李羲甲牌不進罷職傳旨傳于洪仁浩曰只推
정조 21년
傳于李晩秀曰靖陵參奉之代令該曹口傳差出
정조 21년
吏曹口傳政事以金宗壽爲靖陵參奉
정조 21년
吏曹口傳政事以李鼎圭爲敦寧參奉以尹仁基爲假監役
정조 21년
洪仁浩啓曰大司憲李城輔掌令姜文會金宗發持平朴孝成李德鉉在外執義高宅謙牌不進監察茶時之意敢啓傳曰知道
정조 21년
吏曹口傳政事監察申惠周訓鍊判官尹心輝相換監察李壽彬活人別提金魯應相換
정조 21년
李肇源以備邊司言啓曰正朝在近各陵寢祭官當爲差遣而侍從罷散甚多無以分排云在前如此之時亦有請敍之規矣侍從堂上堂下違牌坐罷人員竝爲敍用令該曹口傳付軍職何如傳曰允
정조 21년
兵曹口傳政事副司果柳畊尹羽烈申大龜韓致應李基慶尹涵玄重祚李弘達
정조 21년
李肇源以兵曹言曰新除授江口權管具允鼎老父今年七十五歲法不當遠離赴任呈狀乞遞邊將之親年七十五歲者許遞其任載在法典改差何如傳曰允
정조 21년
李肇源以訓鍊都監言啓曰本局諸將官自今年正月至十二月射講居首人依例別單書入之意敢啓傳曰知道
정조 21년
李肇源以禁衛營言啓曰本營諸將官今年射講居首人依例別單書入之意敢啓傳曰知道
정조 21년
李肇源以御營廳言啓曰本廳諸將官今年射講居首人別單書入之意敢啓傳曰知道
정조 21년
洪仁浩以義禁府言啓曰黃海監司李義駿狀啓內長連前縣監曺允彦罪狀令攸司稟處事啓下矣曺允彦下去京畿水原地云依例發遣府羅將拿來何如傳曰允今日判下者外如有時囚日寒若此待朝開坐議處可也
정조 21년
禁府啓目前假注書呂東植原情云云傳旨內辭緣泛稱遲晩刑推得情何如啓除刑推議處爲良如敎
정조 21년
安春君疏曰伏以臣卽伏見吏曹享帖以臣差永寧殿春享獻官而顧臣受恩如天圖報無地其所一半分自效之道惟在於職分應行況且祀典至重執事與榮只宜竭蹶豈敢逡巡第臣之病情素患痰癖三載沈痼之餘加之以臂痛脚痛宛輾床席殆難運動以此病狀莫重行祀之際萬無駿奔之望惶懍震越罔知攸措玆敢冒死呼籲於宸嚴之下伏乞聖明俯垂矜憐特命該曹趁卽變通仍治臣猥越之罪以安微分千萬幸甚臣無任云云答曰省疏具悉疏辭許令該曹付標
정조 21년
校理尹悌東疏曰伏以臣之九耋老母衰癃轉甚氣息綿綴房闥之內不能起居者已數年于玆矣自近日以來外感添劇風眩之症一倍沈苦食飮全却奄奄床褥雜試刀圭有加無減臣晝宵扶將私情煎灼離捨供職末由其望玆敢疾聲呼籲於慈覆之天伏願俯垂矜憐諒臣懇迫之私亟遞臣所帶之職俾便救護千萬幸甚臣無任云云
정조 21년
丁巳十二月二十五日辰時上御重熙堂都承旨入侍時行都承旨李晩秀記事官洪奭周承膺祚金履永以次進伏訖命書榻敎曰初仕有闕之代口傳差出晩秀曰今此各陵廟殿宮正朝祭時監察當分進而監察十三員內申惠周李壽彬在外金魯正李春英李義祿未署經無以分排云在前如此之時有未署經監察署前行公之例今亦依此例擧行乎上曰使之除署經行公在外監察今日政相換可也出擧條仍命書榻敎曰吏曹參議牌不進傳旨勿施祭報府使之入來修正未署經監察除署經行公仍命退承史以次退出
정조 21년
丁巳十二月二十五日辰時上御重熙堂左副承旨入侍時左副承旨李肇源假注書李允謙記事官承膺祚金景煥以次進伏訖上曰吏曹參議持祭報府入侍賤臣承命出傳與吏曹參議蔡弘遠偕入進伏上曰正朝祈穀春享祭祭官中無疊差者耶弘遠曰有諸將官通融塡差之命故祭官區別分排果無疊差者但大祝塡差甚爲苟簡矣上曰大祝則以抄啓文臣中新出六者擬差而獻陵大祝以廣判爲之順陵獻官以坡牧爲之可也仍命退諸臣以次退出
정조 21년
行都承旨李晩秀坐行左承旨沈晉賢坐右承旨徐榮輔未肅拜左副承旨李勉兢坐直右副承旨李肇源坐同副承旨金啓洛坐直注書曺錫中病洪奭周仕直假注書李允謙仕事變假注書尹致任仕
정조 21년
李勉兢啓曰合辭方張之時兩司無詣臺之員事甚未安除在外外呈告人員竝卽牌招何如傳曰允
정조 21년
李晩秀啓曰行右承旨洪仁浩今日不爲仕進卽爲牌招何如傳曰許遞前望單子入之待下批牌招察任
정조 21년
以左副承旨徐榮輔牌不進罷職傳旨傳于李晩秀曰只推更爲牌招
정조 21년
傳于李晩秀曰承旨房仍左承旨爲禮房
정조 21년
以左副承旨徐榮輔牌不進罷職傳旨傳于李晩秀曰只推更爲牌招違牌勿捧傳旨使之斯速出肅
정조 21년
李勉兢啓曰大司憲李城輔掌令姜文會金宗發持平朴孝成李德鉉俱在外執義高宅謙陳疏入啓監察茶時之意敢啓傳曰知道
정조 21년
沈晉賢以禮曹言啓曰卽接英陵令泰陵直長所報則來正朝祭享時兩官當爲備員而新除授英陵參奉鄭東翼時在慶尙道星州地泰陵參奉金允秋時在全羅道長城地而萬無及期上來之路云莫重祭享兩官不可不備英陵參奉鄭東翼靖陵參奉金宗壽泰陵參奉金允秋改差其代卽令該曹口傳差出以爲備員將事之地何如傳曰皆是故家之人豈可以在外遞職乎竝令該曹他司口傳相換可也
정조 21년
吏曹口傳政事英陵參奉鄭東翼思陵參奉李明翼相換泰陵參奉金允秋敬陵參奉徐有敎相換靖陵參奉金宗壽孝陵參奉洪準源相換
정조 21년
沈晉賢以成均館大司成意啓曰曾因大司成臣南公轍所啓本館入直久任郞廳外凡郞無敢入直若以代員替直則依下都監郞官例必也草記然後代直事傳敎定式矣直講鄭履綏典籍朴鍾淳俱以實病沈痼呈旬已久只有司成李遇濟一人而親病危篤情急救護時無代直之員雖非公頉不可無變通之道以他郞官姑爲代直何如傳曰司成李遇濟改差令該曹口傳差代使之入直可也
정조 21년
吏曹口傳政事以鄭來百爲司成故判書金頤柱贈左贊成加贈一品事承傳
정조 21년
沈晉賢以弘文館言啓曰副修撰李羲甲旣有只推之命卽爲牌招察任何如傳曰允
정조 21년
李肇源以兵曹言啓曰來正月初二日大駕詣宗廟展謁仍行春享大祭省牲省器詣景慕宮展謁時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍五哨禁御兩營出番鄕軍各二哨馬兵二哨壯勇大將與該營步軍一哨善騎隊一哨都領隨駕其餘留營置之摠戎使率禁御鄕軍各二哨留陣禁軍則三番隨駕可也
정조 21년
李勉兢以兵曹言啓曰兼司僕將盧尙樞素患痰癖之症當寒添劇時月之內無望供職呈狀乞遞宿衛領軍之將不可久曠改差何如傳曰允
정조 21년
李肇源以備邊司言啓曰琉球國漂到濟州漂民出送事禮部咨文出來於齎咨官回便矣以前頭使行奉表稱謝之意令槐院撰出回咨正書安寶後定禁軍騎撥下送于灣府傳給鳳城以爲轉致北京之地何如傳曰允
정조 21년
李肇源以禁衛營言啓曰來戊午正月當九番右部中司屬全羅道五哨軍兵逢點實數五百十七名已爲點閱整齊來正月初一日與內外各處入直將官軍兵等依例替代後舊軍放送之意敢啓傳曰知道
정조 21년
李肇源以御營廳言啓曰本廳來戊午正月二月兩朔應立右部後司屬江原道五哨軍兵五百十七名今已逢點整齊矣正月初一日與右司軍兵替代立番後舊軍放送之意敢啓傳曰知道
정조 21년
李肇源以禁衛營言啓曰來戊午三月當十番右部右司屬全羅道五哨軍兵來二月二十五日京中逢點依例準二朔立番而依前定奪每哨以一百名磨鍊其餘一百三十五名竝資保收布上送之意本道監兵使處預爲知委何如傳曰允
정조 21년
李肇源以御營廳言啓曰本廳來戊午三月四月兩朔應立後部前司屬江原道二哨京畿左道三哨合五哨軍兵二月二十五日京中逢點三月初一日與右部後司軍兵當爲替代立番而依定奪每哨以一百名磨鍊後其餘一百三十五名竝資保收布上送事兩道監司處措辭知會之意敢啓傳曰知道
정조 21년
李肇源以摠戎廳言啓曰本廳諸將官今丁巳年射講居首人依例別單書入之意敢啓傳曰知道
정조 21년
刑曹啓目粘連殺獄罪人兪希聃更招云云各別嚴刑期於得情爲白乎旀春光段敢以救解等說必欲漫漶者亦涉狡惡仍爲嚴囚加刑勘斷何如判付啓獄情終涉䵝昧更招猶復前樣不可以不分明之案遽別首從今日開坐時別出意見究覈更爲指一覆奏爲良如敎